মাঠেই হৃদরোগে আক্রান্ত তামিম! এখন কী অবস্থা?

ওয়েব ডেস্ক: খেলার মাঠে গুরুতর অসুস্থ বাংলাদেশি ক্রিকেট তারকা তামিম ইকবাল (Tamim Iqbal)। জানা গিয়েছে, ঢাকা প্রিমিয়ার লিগের ম্যাচ (Dhaka Premier League 2025) চলাকালীন আচমকা হৃদরোগে আক্রান্ত (Heart Attack) হয়ে পড়েন তিনি। ম্যাচের টস করতে যাওয়ার সময়ই বুকে তীব্র ব্যথা অনুভব করেন তিনি। দ্রুত তাঁকে সাভারের ফজিলাতুন্নেসা হাসপাতালে ভর্তি করা হয়। তারপর জানা যায়, তিনি একবার নয়, দু’বার হৃদরোগে আক্রান্ত হয়েছেন। এনজিওগ্রামের মাধ্যমে তাঁর হৃদযন্ত্রে ব্লকেজ ধরা পড়ে।

সূত্রের খবর, শাহিনপুকুর ক্রিকেট ক্লাবের বিপক্ষে মহামেডান স্পোর্টিং ক্লাবের ম্যাচ চলাকালীন এই ঘটনা ঘটে। এরপর প্রাথমিক পরীক্ষার জন্য তামিমকে কেপিজে হাসপাতালে নিয়ে যাওয়া হয়। সেখান থেকে কিছুটা সুস্থ বোধ করায় তিনি বিকেএসপি-তে ফিরে যান। তবে পরে ফের অসুস্থ হয়ে পড়লে তাঁকে দ্রুত হাসপাতালে ভর্তি করা হয়।

আরও পড়ুন: ‘বিরাট কোহলি ওকে ক্ষমা করে দিক’ ছেলের গ্রেফতারিতে কাতর আর্জি মায়ের

প্রাথমিকভাবে তামিমকে উন্নত চিকিৎসার জন্য হেলিকপ্টারে ঢাকায় স্থানান্তরের পরিকল্পনা করা হয়েছিল। কিন্তু শারীরিক অবস্থার কথা বিবেচনা করে সেই সিদ্ধান্ত বাতিল করা হয়। আপাতত তিনি স্থিতিশীল অবস্থায় আছেন এবং কোনও লাইফ সাপোর্টের প্রয়োজন হয়নি বলে জানা গিয়েছে।

এদিকে তামিম ইকবালের অসুস্থতার খবর ছড়িয়ে পড়তেই বাংলাদেশ ক্রিকেট বোর্ড নির্ধারিত সভা স্থগিত করে। বিসিবির কর্মকর্তারা হাসপাতালে গিয়ে তাঁর শারীরিক অবস্থার খোঁজখবর নেন বলেও জানা গিয়েছে।